Pixel Watch 4 får satellitforbindelse og personlig AI-coach

På deres Made by Google event er Google her til aften klar med Pixel Watch 4, som ifølge Google selv er den mest omfattende opdatering af Pixel-uret til dato. Uret har fået et nyt design – eller, det beholder det overordnede design, men bliver opdateret med en kurvet Actua 360-skærm, der giver 10% større aktivt skærmområde og 16% smallere kanter. Lysstyrken er samtidig hævet til 3.000 nits, så skærmen er lettere at se i direkte sollys. Pixel Watch 4 er også det første smartwatch med fuld understøttelse af satellitkommunikation – en funktion, der gør det muligt at kontakte alarmtjenester via geostationære satellitter, selv når der ikke er mobildækning.

Forbedret ydeevne, længere batteritid

Uret er udstyret med Qualcomms nye Snapdragon W5 Gen 2-platform og en ny ML-co-processor, der leverer 25 % hurtigere ydeevne med halvt så stort strømforbrug. Batteritiden er samtidig forbedret markant og rækker nu op til 30 timer på 41 mm-versionen og op til 40 timer på 45 mm-udgaven. Med strømsparetilstand kan det forlænges til henholdsvis to og tre dage. Den nye Quick Charge-dock giver 50% opladning på blot 15 minutter.

Sundhed og fitness i fokus

Pixel Watch 4 introducerer en række nye sundheds- og fitnessfunktioner, heriblandt:

– Mere præcis søvnregistrering baseret på nye ML-modeller, som øger nøjagtigheden med 18 %.

– En ny hudtemperatursensor, der registrerer afvigelser i forhold til dit normale niveau.

– Dual-frequency GPS til mere præcis ruteregistrering i byzoner og tætte skovområder.

– Realtidsvisning af cykeldata direkte fra uret til Fitbit-appen.

– Nye træningstyper såsom pickleball og basketball.

– Automatisk registrering og klassificering af træning, hvis man glemmer at starte en session manuelt.

Uret er stadig det eneste smartwatch, der kan registrere tab af puls og alarmere ved nødsituationer.

Personlig AI-coach med Gemini

En af de største nyheder er den nye personlige AI-coach, der er baseret på Gemini-modellen. Funktionen tilbyder proaktiv rådgivning om både søvn og træning baseret på dine individuelle målinger og mål. Funktionen lanceres i preview i USA til oktober og bliver tilgængelig for både Pixel Watch- og Fitbit-brugere via en opdateret Fitbit-app.

Pixel Watch 4 får også generelt flere AI-funktioner direkte på enheden, herunder Smart Replies, som giver kontekstbaserede svar i beskeder. Gemini-assistenten kan nu aktiveres ved blot at løfte håndleddet (Raise to Talk) og kan anvendes til praktiske opgaver uden at man skal finde sin telefon frem.

Pris og tilgængelighed

Pixel Watch 4 kan forudbestilles nu og kommer i butikkerne den 9. oktober.

41 mm: fra 3.090 kr.

45 mm: fra 3.490 kr.

Uret fås i farver, der matcher Pixel-telefonerne og kan personaliseres med en række nye remme.

Pixel Watch 4 får satellitforbindelse og personlig AI-coach